Jakobstad

Jakobstad (finski: Pietarsaari) je grad i općina na zapadu Finske od 19,577 stanovnika, u Regiji Ostrobotnija. Geografija Jakobstad leži u Botničkom zaljevu, udaljen stotinjak km sjeveroistočno od administrativnog centra regije - Vaase i oko 467 km od Helsinkija. Gotovo polovica stanovnika grada govori švedski. Historija Historija Jakobstada počela je 19. juna 1652. kad je švedska kraljica Kristina odobrila svom grofu Jakobu De la Gardiji pravo da osnuje grad u tadašnjoj parohiji Pedersöre. Kako je grof ubrzo nakon tog umro, njegova udovica grofica Ebba Brahe, obnovila je prava 27. oktobra 1652. Kraljica ne samo što je dodjelila povelju o statusu grada, već je naredila da se izradi plan, podigne vijećnica i carinarnica i odlučila da se ima zvati - Jakobstad (po grofu). Finci međutim i dalje zovu grad Pietarsaari po imenu stare parohije (Pedersöre), iako se gradski grb bazira na grbu De la Gardie. Jakobstad je osnovan zbog eksploatacije velikih četinarskih šuma, pa je već od samog početka bio grad brojnih pilana i luka za izvoz katrana, smole i drvene građe. U Jakobstadu je radilo i brodogradilište koje je bilo neobično značajno za razvoj finskog brodarstva. U njemu je izgrađena fregata Concordia, prvi finski brod koji je od 1782. do 1785. doplovio do Indije i natrag, tu je 1838 izgrađen brik Ann Charlotte koji je oplovio čitav Baltik i bark Hercules, koji je između 1844. - 48. oplovio svijet. Od kraja 19. vijeka, grad se ubrzano industrijalizirao, pa je tokom 20. vijeka postao poznat po proizvodnji celuloze i plastike. Privreda i obrazovanje Jakobstad je danas centar regije u kojoj živi 50.000 ljudi, pa je i veliki obrazovni centar, u njemu je svoje školovanje obavio i veliki nacionalni pjesnik Johan Ludvig Runeberg. Jakobstad je i snažni centar prehrambene i drvne industrije u kom se još uvijek najviše proizvodi celuloza. Pored toga ima i pogona koji proizvode predmete od metala i brodogradilište. U gradu djeluje i kompanija Oy Concordia Ab, koja se bavi kordinacijom ekonomskih aktivnosti regije. Općine prijatelji Norveška, Asker Danska, Birkerød Njemačka, Bünde Švedska, Općina Eslöv Island, Garðabær SAD, Jamestown Letonija, Jūrmala Švedska, Općina Söderhamn Reference Vanjske veze Službene stranice Općine Jakobstad (fi)